הישגים מיוחדים בכדורסל

הישגים מיוחדים בכדורסל הם הישגים גבוהים מהממוצע של כדורסלן לאורך עונת המשחקים שלמה על פי קטגוריות מסוימות, כפי שמפורט בהמשך. כינויו של ההישג הספציפי של שחקן מסוים במשחק ניתן בהתאם לרמתו. כינויים אלו כוללים לרוב את המילה "דאבל", שכן הם משמשים לכינוי הישגים בעלי מספרים דו-ספרתיים.

דאבל-פיגרס

השגת תוצאה דו-ספרתית בקטגוריה אחת לפחות.
ההישג נפוץ מאוד וכמעט בכל משחק מגיעים אליו מספר שחקנים. בנוסף, שחקנים רבים מגיעים לדאבל-פיגרס כממוצע עונה ואף כממוצע קריירה.

דאבל-דאבל

"דאבל דאבל" הוא כינוי המשמש את ההישגים הכוללים תוצאות דו-ספרתיות בשתי קטגוריות. הישג זה כשלעצמו שכיח יחסית, ובמשחקים רבים לפחות שחקן אחד מגיע להישג זה. השגה של "דאבל דאבל" כממוצע עונתי נחשבת להישג קשה בהרבה אך עדיין, בכל עונה בליגת ה-NBA מצליחים בזאת מספר שחקנים. מספר שחקנים מועט אף יותר מגיע לממוצע קריירה של "דאבל דאבל".
סוג הדאבל-דאבל הנפוץ ביותר הוא שילוב של נקודות ושל ריבאונדים, כשאחריו נקודות ואסיסטים. סוגים פחות נפוצים הם 20-20 או "דאבל דאבל-דאבל", במסגרתו שחקן מגיע ל-20 ומעלה בשתי קטגוריות סטטיסטיות. דיימון סימפסון מקבוצת מכבי ראשון לציון הגיע להישג זה בליגה הישראלית במשחק חצי הגמר של עונת 2018-19 מול הפועל ירושלים. סוג עוד פחות נפוץ הוא 30-30, או "טריפל דאבל-דאבל". שחקן אחד בלבד הגיע ל-40-40, הגעה ל-40 ומעלה בשתי קטגוריות, וילט צ'מברליין, שהגיע להישג שמונה פעמים בקריירה.

טריפל-דאבל

טריפל דאבל הוא הכינוי המשמש את ההישגים הכוללים תוצאות דו-ספרתיות בשלוש קטגוריות. בין שחקני ה-NBA המובילים שהשיגו את המספר הרב ביותר פעמים של הישגים מסוג זה, ניתן למנות את אוסקר רוברטסון (189 פעמים - 181 בעונה הסדירה ו-8 בפלייאוף), מג'יק ג'ונסון (168 - 138 בעונה הסדירה ו-30 בפלייאוף), ראסל וסטברוק (147 - 138 בעונה הסדירה ו-9 בפלייאוף), ג'ייסון קיד (118 - 107 בעונה הסדירה ו-11 בפלייאוף),  לברון ג'יימס (103 - 80 בעונה הסדירה ו-23 בפלייאוף), וילט צ'מברליין (87 - 78 בעונה הסדירה ו-9 בפלייאוף), ולארי בירד (69 - 59 בעונה הסדירה ועשרה בפלייאוף). 
רוברטסון הוא בעל המספר הרב ביותר של טריפל-דאבלים בכלל, ג'ונסון הוא בעל המספר הרב ביותר של טריפל-דאבלים בפלייאוף, ראסל ווסטברוק בעל מספר הטריפל דאבלים הכי גבוה לעונה, צ'מברליין הוא הסנטר עם המספר הרב ביותר של טריפל-דאבלים (רביעי בכל הזמנים גם בעונה הסדירה, גם בפלייאוף וגם במספר הכולל) ובירד הוא המוביל בזה בין הפורוורדים (שביעי במספר הכולל ובעונה הסדירה ורביעי בפלייאוף). 
אוסקר רוברטסון השיג 30.8 נקודות, 11.4 אסיסטים ו-12.5 ריבאונדים בממוצע לעונת 1961/1962 ובכך היה לשחקן הראשון שמשיג טריפל-דאבל בממוצע לעונה. באותה עונה רשם 41 טריפל-דאבלים, שיא NBA עד שנשבר על ידי ראסל וסטברוק. 55 עונות לאחר מכן, בעונת 2016/2017, ראסל וסטברוק היה לשחקן השני שמגיע להישג, לאחר שהשיג 31.6 נקודות, 10.7 ריבאונדים ו-10.4 אסיסטים בממוצע למשחק. באותה עונה שבר את שיאו של רוברטסון לטריפל-דאבלים בעונה, לאחר שהגיע ל-42 טריפל-דאבלים. את עונת 2017/2018 וסטברוק סיים שוב עם ממוצע טריפל דאבל לאחר שהשיג 25.4 נקודות, 10.1 ריבאונדים ו-10.3 אסיסטים בממוצע למשחק, ובכך הפך לשחקן הראשון שמגיע להישג זה של שתי עונות (רצופות) עם ממוצע טריפל דאבל. כמו כן, הפך לשחקן הראשון אי פעם שמגיע לטריפל דאבל מול כל 29 הקבוצות בליגה. גם את עונת 2018/2019 וסטברוק סיים עם ממוצע טריפל דאבל, עונה שלישית ברציפות, הוא השיג בעונה זו 23.1 נקודות, 11.1 ריבאונדים ו-10.7 אסיסטים.
ב- 15 בפברואר 2018 רשם ניקולה יוקיץ' את הטריפל דאבל המהיר בהיסטוריה, אחרי 14 דקות ו- 33 שניות.
ב- 12 באפריל 2018 מרקל פולץ הופך לשחקן הצעיר אי פעם שרושם טריפל דאבל, במשחק האחרון של העונה.
במהלך עונת 2016/2017, בניצחון גולדן סטייט ווריורס על ממפיס גריזליס, רשם דריימונד גרין טריפל-דאבל ראשון מסוגו ב-NBA. הוא הגיע להישג זה מבלי להגיע לספרות כפולות בנקודות שקלע, עם 12 ריבאונדים, 10 אסיסטים ו-10 חטיפות (כאשר בטור הנקודות רשם 4 נקודות בלבד).

בכדורסל הישראלי

גם בליגות מחוץ לארצות הברית ניתן למצוא הישגים מסוג זה. בכדורסל בישראל, מאיר טפירו היה הראשון שעשה זאת, כאשר בשנת 1999 קלע 16 נקודות, מסר 12 אסיסטים ותפס 10 ריבאונדים. עד היום במהלך הקריירה הגיע טפירו לטריפל-דאבל שבע פעמים. שחקנים נוספים שעשו זאת בישראל הם ניקולה וויצ'יץ', עומאר סניד ודורון פרקינס. שון ג'יימס ממכבי תל אביב השיג טריפל דאבל של 12 נקודות, 10 ריבאונדים ו-10 חסימות ברבע גמר גביע המדינה של עונת 2011-2012. ליאור אליהו השיג טריפל דאבל במדי נבחרת ישראל של 18 נקודות, 12 ריבאונדים ו-10 אסיסטים בניצחון על סלובקיה ב-8 בספטמבר 2012. גל מקל השיג טריפל דאבל במדי  נבחרת ישראל של 14 נקודות, 11 אסיסטים ו-11 ריבאונדים, בניצחון על מונטנגרו ב-20 באוגוסט 2014 במוקדמות אליפות אירופה.

דאבל-טריפל-דאבל

זהו הישג נדיר במיוחד, ועד היום השיגו אותו ב-NBA רק שני שחקנים וילט צ'מברליין וראסל ווסטברוק. הישג זה כולל השגה של לפחות 20 בשלוש קטגוריות שונות. צ'מברליין עשה זאת ראשון ב-1968 מול דטרויט פיסטונס, בהישג שכלל 22 נקודות, 25 ריבאונדים ו-21 אסיסטים. ווסטברוק שיחזר הישג זה ב-2019 מול לוס אנג'לס לייקרס, הישג שכלל 20 נקודות 20 ריבאונדים ו-21 אסיסטים.

חמש-על-חמש

זהו הישג המיוחד מבחינת שמו. הוא כולל הגעה למספרים של חמש ומעלה בכל חמש הקטגוריות. השחקן הראשון שהגיע להישג זה מאז שהחלו לעקוב אחרי הישג זה הוא ג'וליוס ארווינג ב-5 בדצמבר 1979. השחקן שהשיג הכי הרבה פעמים את ההישג הוא האקים אולאג'ואן שעשה זאת 6 פעמים. שחקנים נוספים שהצליחו להגיע להישג זה הם אנדריי קירילנקו שהגיע לכך 3 פעמים, ודייוויד רובינסון, דריק קולמן, מרכוס קמבי, ולאדה דיבאץ, ג'מאל טינסלי, ניקולא באטום, דריימונד גרין, אנתוני דייוויס ויוסוף נורקיץ', שהגיעו לכך פעם אחת כל אחד.
הישג זה לא הושג אף פעם במהלך הפלייאוף.